# Whakahoutanga Whakaumunga Pūnaha Hauātanga

## Te marohi

1. E tuku ana tēnei tuhinga i ngā kōrero hou mō te koke whakamua o te whakatūnga o tētahi Manatū mō te Hunga Hauā (‘te Manatū hou’) me te whakatinanatanga ā-motu o te tikanga Enabling Good Lives mō ngā ratonga tautoko hauātanga, e tautohua ana hoki ngā āheinga anamata mō te whakaumunga pūnaha hauātanga ina whakatuwheratia, whakahaeretia hoki te Manatū hou.
2. E whai ana tēnei tuhinga i te whakaaetanga ka whai te Manatū:
   1. ki te whakakotahi i Te Tari mō ngā Take Hauātanga (ODI) me ana āheinga me ana kawenga
   2. kia riro māna te kawenga mō te hautūtanga āheinga whakawhiti-kāwanatanga ina whakamanahia te ture.

## Whakarāpopototanga Matua

1. I whakaae te Rūnanga Matua i te Whiringa-ā-nuku 2021 ki te whakatū i tētahi Manatū mō te Hunga Hauā hou (i whakaingoatia tārewatia), hei umanga ā-tari i raro i te maru o te Manatū Whakahiato Ora (MSD) [SWC-21-MIN-0146 refers]. E mahi ana tētahi Wāhanga Whakatūnga i MSD ināianei ki te whakatū i te Manatū hou, e mahi ana hoki me tētahi Rōpū Urungi Hapori me te Rōpū Mana Whakahaere, me te whakawhānui i ngā whakawhitinga kōrero ki ngā rōpū hapori hauātanga mō te whakatūnga.
2. Kei te Manatū hou te kawenga mō te maha o ngā Ratonga Tautoko Hauātanga (DSS) e whiwhi pūtea ana i te Manatū Hauora, ki te whakaumu hoki i aua ratonga mā te tikanga Enabling Good Lives (EGL), engari he whānui ake tōna kaupapa me tōna mana. I te mutunga e hiahiatia ana kia ārahi te Manatū hou i ngā putanga pai ake mō te hunga hauā, e kore hoki tēnei e tutuki mā te panoni i ngā tautoko motuhake. Kia tutuki ai tēnei hiahia, ka aro te Manatū hou ki te kaupapahere ā-rautaki, kaitiakitanga, me te whakawhanake āheinga mō te pūnaha kāwanatanga whānui e pā ana ki te hunga hauā.
3. Mā te whakahāngai ā-motu i te tikanga Enabling Good Lives, ka aro hoki ki te whakawhanaketanga o hautūtanga o te hunga hauā, ngā tāngata whaikaha Māori, ngā tagata sa’ilimalo me ō rātou whānau, ngā whānau, ngā aiga me ngā kaitiaki (te hunga hauā me ō rātou whānau)[[1]](#footnote-1) mā te whakangao atu ki te whakawhanaketanga o te raukaha me te āheinga i ngā takiwā e taea ai te mana motuhake, te reo me te whakamarohitanga o te mana.
4. E matapakihia ana i roto i tēnei tuhinga ngā arawātea mō te anamata mō te whakaumunga pūnaha hauātanga anō ina whakatūngia, whakahaerehia katoatia hoki te Manatū hou, arā hui katoa ko:
   1. te whakaumunga haere o ngā ratonga me ngā tautoko hauātanga, tae atu ki te whakahaere tonu i te nekehanga mai i te tauira tukunga ā-ratonga me te hauora ki te tauira pāpori o te hauātanga e tautoko ana i te mana motuhake me te kōwhiringa me te tautoko i ngā tauira o Te Ao Māori
   2. te whakakotahi i te āheinga me te hauātanga i roto i te Manatū hou
   3. te mana whānui, tae atu ki ngā āheinga hautūtanga me te kaitiakitanga, a te Manatū ki te kōkiri i te panonitanga whakaumu puta i roto i te kāwanatanga.
5. Kia pai ai te tūranga a te Manatū ki te whakatutuki i taua pānga hira, e tohu ana mātou kia noho te ODI me ana āheinga hei wāhanga o te Manatū hou, ā, ka riro mā te Manatū hou te kawenga ki te tautoko i te pou tarāwaho whakatapoko hou ina whakamanahiate ture whakatapoko.
6. Hei whakarite i te manatū hou ki te ārahi i te wāhanga whai ake o te whakatinanatanga ā-motu o te tikanga EGL, e mahi tonu ana te Manatū Hauora:
   1. ki te whakatū i tētahi tikanga rangapū mō te whakatinanatanga me te hapori
   2. mō tētahi rautaki haumi
   3. ki te whakawhanake tikanga whiwhi pūtea mā te tangata tohu
   4. o tētahi huarahi whakawhiti marohi, ki ngā hinonga EGL ā-rohe hou mō ngā kōmihanatanga whakarato paetata
   5. ki te whakawhanake i te hunga kaimahi me te aroturuki/arotake rautaki
   6. ki te whakarite i tō rātou rautaki āheinga me te raukaha mō ngā tāngata whaikaha me ō rātou whānau.

## Ngā tūtohu

E tūtohu ana te Minita o Ngā Take Hauātanga me te Minita Huaora ki te Komiti:

1. **kia mahara** i te Oketopa 2021, ko tā te Rūnanga Matua:
   1. i whakaae ki te whakatū i tētahi Manatū mō te Hunga Hauā hou (i whakaingoatia tārewatia), hei umanga ā-tari i raro i te maru o te Manatū Whakahiato Ora
   2. i kī ko te takune ki te whakatū i tētahi Manatū hou hei te 1 o Hūrae 2022, engari ka roa ake te whakahaerenga nui o te tari hou
   3. i whakaae ko ngā mahi Ratonga Tautoko Hauātanga e hāngai ana, tae atu ki te haepapa mō te whakatinanatanga ā-motu o te huarahi Enabling Good Lives, ka whakawhiti mai i te Manatū Hauora ki te Manatū hou
   4. i whakaae kia noho haepapa te Manatū hou mō te kōkiri i ngā putanga pai ake mā ngā tāngata whaikaha puta noa i te kāwanatanga, otirā me whānui ake te tukumana me ngā haepapa hou e pā ana ki te hunga whaikaha me āna mahi, tae atu ki te mahi kaupapahere ā-rautaki
   5. i kī ake ko ngā mahi i hua mai i ngā whakatau Rūnanga Matua e pā ana ki te hōtaka mahi o Accelerating Accessibility ka whai whakaarotia hei wāhanga o ngā whakatau i runga i te hōtaka mahi anamata a te Manatū hou
   6. i pōhiri i te Minita mō ngā Take Hauātanga me te Minita Hauora ki te whakahoki kōrero ki te SWC i te upoko o te 2022, me ngā āmikitanga o te:
      1. whakatū i te Manatū hou, tae atu ki ngā whakaritenga whakawhiti e hāngai ana
      2. whakatinana i te huarahi o Enabling Good Lives ki te motu whānui
      3. arawātea mō te anamata mō te whakaumunga pūnaha hauātanga anō ina whakatūngia, whakahaerehia katoatia hoki te Manatū hou
      4. anamata o Te Tari Mō Ngā Take Hauātanga, tae atu ki ngā tūtohu o tōna nōhanga anamata i roto i te kāwanatanga.
2. **kia mōhio** kua rite kē te Wāhanga Whakatū o te Manatū hou, kua tīmata hoki ngā mahi ki te whakatakoto i ngā āhuatanga tūāpapa o te Manatū hou me te whakahaere i te whakawhitinga o ngā mahi Ratonga Tautoko Hauātanga e whai pānga ana, mai i Te Manatū Hauora me Te Manatū Whakahiato Ora.
3. **kia mōhio** ko ngā arawātea mō te anamata mō te whakaumunga pūnaha hauātanga anō ina whakatūngia, whakahaerehia katoatia hoki te Manatū hou ko te:
   1. whakaumutanga haere tonu o ngā ratonga me ngā tautoko hauātanga, [kua hunaia ngā ihirangi, s9(2)(j)]
   2. te whakakotahi i te āheinga me te hauātanga i roto i te Manatū hou
   3. te mana whānui, tae atu ki ngā āheinga hautūtanga me te kaitiakitanga, a te Manatū ki te kōkiri i te panonitanga whakaumu puta i roto i te kāwanatanga.
4. **e whakaae ana** ka riro mā Te Manatū Whakahiato Ora e whakahaere i ngā rawa me ngā taunahatanga a te Manatū hou me te whakahaere i āna whakapaunga
5. **e whakaae ana** ka tau pea ētahi whakapaunga ki te Manatū hou me ngā whakapaunga haupū rawa ki ngā whakapaunga Take Hauātanga i waho o te tari, me ngā wāhanga i waho ake o te tari, tae atu ki ngā whakapaunga wāhanga matarau ka whakahaeretia e Te Manatū Whakahiato Ora i runga anō i te tukumana a Te Tari Mō Ngā Take Hauātanga.
6. **kia mōhio** e whakaaro ana ngā āpiha a Te Manatū Whakahiato Ora me Te Tai Ōhanga ko te nui o te whakapaunga a ngā Ratonga Tautoko Hauātanga, me ngā wero o mua i roto o Vote Health, o te whakahaere i tēnei whakapaunga i roto anō i te whakapaunga, e noho ana hei mōrearea nui ki Te Manatū Whakahiato Ora, otirā i tana noho hei kaiwhakahaere whakapaunga, ā, ka riro mā ngā āpiha e whai i ngā mahi ki te whakaiti haere i tēnei mōrearea.
7. **e whakaae ana** Ka mahi te Manatū hou i te tuatahi i roto i te anga rautaki a Te Manatū Whakahiato Ora i te wā e hanga ana i āna ake pūnaha, tukanga hoki
8. **e whakaae ana** i roto i ngā marama 18 tuatahi o tōna whakatūtanga, me te aromatawai a Te Minita o Ngā Take Hauātanga i tōna āheinga me tōna raukaha, ka neke ngā mahi a te Manatū hou ki roto i tāna ake anga rautaki
9. **ka pōhiri** i te Minita Kawa Mataaho ki te tuku i nga tohutohu waihanga ki te Tari Tohutohu Pāremata mō tētahi Whakahau i te Kaunihera, hei tāpiri i te Manatū hou ki te Hōtaka 1, Wāhanga 1A o te Ombudsmen Act 1975, kia hāngai ki te wāhanga 32 o te Ombudsmen Act.
10. **kia mōhio** he mea whakatū Te Tari Mō Ngā Take Hauātanga i runga i te whakaaetanga a Te Rūnanga Minita i te 2002, ki te whakarato i ngā mahi ā-tari mā te Minita Mō Ngā Take Hauātanga [SEQ Min (02) 3/7 refers].
11. **kia mōhio** he mahi, he haepapa hoki ā Te Tari Mō Ngā Take Hauātanga e pā ana ki ngā take hauātanga whakawhiti i te kāwanatanga, te Rautaki Hauātanga o Aotearoa me te Mahere Mahi Hauātanga, te New Zealand Sign Language Act 2006, me te United Nations Convention on the Rights of Persons with Disabilities.
12. **e whakaae ana** ko Te Tari Mō Ngā Take Hauātanga me āna mahi, āna haepapa hoki o te wā nei, ka noho hei wāhanga nō Te Manatū Mō Ngā Tāngata Whaikaha
13. **kia mōhio** ka whakaae pea te Minita o te Manatū Mō Ngā Tāngata Whaikaha, i runga anō i te mahi tahi me te Tumu Whakarae hou a te Manatū, ki ētahi atu huringa ki te Tari Mō Ngā Take Hauātanga, me te kore e whai whakaaetanga anō i Te Rūnanga Minita.
14. **kia mōhio** ko:
    1. te Minita Mō Ngā Take Hauātanga ka wehe tana pūrongo i runga i te hoahoa āmiki o te ture me te pūnaha ki te whakatere i te whakatapoko
    2. te wāhanga o te hoahoa āmiki e marohitia ana o te ture me te pūnaha ki te whakatere i te whakatapoko, ka uru te tūranga o te Tumu Whakarae, otirā he mahi nui tāna ki te tirotiro i ngā āhuatanga whakatapoko me te whakarite i ngā rauemi puta noa i te kāwanatanga mō te whakatapoko, otirā ka tuku i tētahi tari hōtaka hei tautoko i tētahi Komiti Tohutohu ā-Minita.
15. **e whakaae ana** ko:
    1. tēnei kōrero e whai ake nei o te ture whakatapoko ka noho haepapa nei Te Manatū Mō Ngā Tāngata Whaikaha ki te whakahaere i taua ture
    2. Te Manatū Whakahiato Ora, i te wā taupua nei, ka ārahi tonu i ngā mahi o te ture whakatapoko.
16. **kia mōhio** kua haere tonu ngā mahi a Te Manatū Hauora i runga i te Wāhanga Tuatahi o te mahere whakatinana i te Enabling Good Lives:
    1. he huarahi rangapū i whakatūhia me te hapori
    2. he rautaki haumitanga, ngā huarahi whakawhanake i ngā tahua e ahu ana ki te tangata
    3. te huarahi whakawhiti kua marohitia ki ngā hinonga EGL ā-rohe hou mō ngā kōmihanatanga ratonga paetata (hei whakakapi i te tūranga Aromatawai Matea me te Ruruki Ratonga o te wā nei)
    4. te hunga kaimahi me te aroturuki/arotake rautaki kua whanaketia
    5. ki te whakarite i te rautaki āheinga me te raukaha mō ngā tāngata whaikaha me ō rātou whānau.

1. E whakamahia ana te whakapotonga i roto i te tuhinga mo te take whakapoto, kāore mō te whakaatu motuhaketanga. E whakamahia ana mō tētahi rōpū whānui tae atu ki te hunga hauā, ngā tāngata whaikaha Māori, ngā tagata sa’ilomalo me ō rātou whānau, ngā whānau whaikaha, ngā aiga me ngā kaitiaki. Kua whakamahia te kīanga ā-ahurea tika ina kōrero tohitū mō ngā kaupapa e pā ana ki ngā tāngata whaikaha me ngā whānau whaikaha, me ngā tagata sa’ilimalo me ngā aiga. [↑](#footnote-ref-1)